講德聯句
作者：清晝
朝代：唐

paragraphs: 先王設位，以正邦國。
建立大官，封植有德。
二南敷化，四岳述職。
其言不朽，其儀不忒。
暨於嬴劉，乃創程式。
罷侯置守，剖竹分域。
赫矣皇唐，康哉立極。
精選藩翰，庸資正直。
爰命我公，東土作則。
克己恭儉，疲人休息。
濟濟閭閈，油油黍稷。
既富既教，足兵足食。
恤其凋瘵，剪其荆棘。
威懷逋叛，撲滅蝥賊。
疾惡如讐，聞善不惑。
哀矜鰥寡，旌禮儒墨。
乃修隄防，乃濬溝洫。
以利通商，以溉嘉穀。
徵賦以節，計功以時。
人胥懷惠，吏不能欺。
我政載孚，我邦載綏。
猛獸不暴，嘉魚維滋。
肅恭明神，齊沐不虧。
歲或驕陽，雨無愆期。
帝嘉有庸，寵命來斯。
紫紱載綏，金章陸離。
資忠履孝，閱禮敦詩。
明德惟馨，自天祐之。